Húsleit var gerð á heimili og vinnustað Karls Wernerssonar í gær og hjá fjölskyldu hans og tengdum aðilum. Héraðssaksóknari rannsakar mál sem skiptastjóri þrotabús Karls tilkynnti um.
Héraðssaksóknari gerði í gær húsleit hjá Karli Wernerssyni og fólki sem honum tengist.
Karl Wernersson greinir sjálfur frá húsleitinni í yfirlýsingu sem hann sendi fjölmiðlum í morgun. Þar vandaði hann yfirvöldum ekki kveðjurnar og sagðist hafa sætt ofsóknum í fjórtán ár vegna mála frá því fyrir hrun. Á þeim tíma hefði hann setið í fangelsi, verið á áfangaheimili og í stofufangelsi. Karl var dæmdur í þriggja og hálfs árs fangelsi í Milestone-málinu en endurupptökudómstóll samþykkti í desember að taka málið upp aftur þar sem brotið hefði verið á rétti Karls til réttlátrar málsmeðferðar.
Ólafur Þór Hauksson héraðssaksóknari staðfesti við fréttastofu að embættið hefði gert húsleit hjá Karli í gær. Hann sagði embættið hafa rannsakað mál sem varðar Karl eftir að tilkynning barst frá skiptastjóra þrotabús Karls sem lýstur var gjaldþrota 2018. Þrotabúið hefur höfðað ýmis riftingarmál vegna skipta á búinu.
Karl segir í yfirlýsingu sinni að húsleitin snúi að átta ára gömlum viðskiptum. Hann spyr hvort tímasetningin sé tilviljun nú þegar styttist í dómsuppsögu í einkamáli vegna sömu viðskipta eða hvort reynt sé að hafa áhrif á dómarann. Héraðssaksóknari vísar þessu á bug og segir tímasetninguna ekki tengjast þeim málum sem Karl nefnir heldur ráðist hún aðeins af gangi rannsóknar embættisins.

Húsleit var gerð á heimili og vinnustað Karls Wernerssonar kaupsýslumanns í gær. Héraðssaksóknari rannsakar mál sem skiptastjóri þrotabús Karls tilkynnti um.